**ELŐTERJESZTÉS**

**Szombathely Megyei Jogú Város Közgyűlésének 2020. szeptember 24-i ülésére**

**Javaslat a településrendezési szerződések megkötéséről szóló Szabályzat megalkotására**

Szombathely Megyei Jogú Város Közgyűlése 81/2020. (VI.25.) Kgy. számú határozatában felkérte a polgármestert és a jegyzőt, hogy vizsgálják meg a településrendezési szerződések megkötésével kapcsolatos önkormányzati szabályozás megalkotásának lehetőségét és az erre vonatkozó javaslatot terjesszék a Tisztelt Közgyűlés elé.

A településrendezési szerződések megkötésére vonatkozóan az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 30/A. §-a lehetőséget ad arra, hogy a települési önkormányzat egyes településfejlesztési célok megvalósítására településrendezési szerződést köthessen az érintett telek tulajdonosával, illetve a telken a beruházási szándékozóval.

A szerződés tárgya lehet különösen a településfejlesztési koncepció, az integrált településfejlesztési stratégia és a településrendezési eszközök kidolgozásának finanszírozása, illetve azon egyéb költségeknek vagy egyéb ráfordításoknak a cél megvalósítója általi átvállalása, amelyek a cél megvalósításának előfeltételei vagy következményei.

A szerződés feltételei és biztosítékai az egyes beruházások esetén egyedileg kerülnek meghatározásra. A településrendezési szerződésben a telek tulajdonosa vagy annak hozzájárulásával a beruházó által vállalt kötelezettségek teljesítése érdekében a településrendezési kötelezettség tényét az ingatlan-nyilvántartásba fel kell jegyeztetni.

A korábbi években hasonló céllal megkötött ingatlanfejlesztésekhez kapcsolódó szerződések körül számos probléma merült fel. Főként az ún. lakóparkok fejlesztésénél alakultak ki nehezen kezelhető helyzetek a fejlesztők által vállalt kötelezettségek teljesítése körül. A javasolt szabályozás az ilyen típusú problémák lehetőség szerinti kiküszöbölését célozza.

Kérem a Tisztelt Közgyűlést, hogy az előterjesztés 1. számú mellékletében foglalt, „A településrendezési szerződések megkötéséről szóló Szabályzat” tervezetet elfogadni szíveskedjék.

Szombathely, 2020. szeptember „….”

**Dr. Nemény András**

**HATÁROZATI JAVASLAT**

**………../2020.(IX.24.) Kgy. számú határozat**

Szombathely Megyei Jogú Város Közgyűlése a „Javaslat a településrendezési szerződések megkötéséről szóló Szabályzat megalkotására” című előterjesztést megtárgyalta.

A Közgyűlés a településrendezési szerződések megkötéséről szóló Szabályzatot az előterjesztés 1. számú melléklete szerinti tartalommal elfogadja.

**Felelősök:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért: Lakézi Gábor irodavezető, városi főépítész)

**Határidő:** azonnal